Касьцёл Сьвятых Апосталаў Пятра і Паўла (Ражанка)

Касьцёл Сьвятых Апосталаў Пятра і Паўла — помнік архітэктуры XVII—XIX стагодзьдзяў у Ражанцы. Знаходзіцца на паўночнай ускраіне колішняга мястэчка, каля могілак пад адрасам завулак Горны, 6А. Дзее. Твор архітэктуры нэаготыкі. Аб’ект Дзяржаўнага сьпісу гістарычна-культурных каштоўнасьцяў Беларусі. Гісторыя Вялікае Княства Літоўскае Мураваны касьцёл у Ражанцы збудавалі ў 1674 годзе. Пад уладай Расейскай імпэрыі Па трэцім падзеле Рэчы Паспалітай (1795 год), калі Ражанка апынулася ў складзе Расейскай імпэрыі, касьцёл працягваў дзеяць. У 1827 годзе будынак касьцёла рэканструявалі на сродкі сэнатара Людвіка Паца паводле праекту архітэктара Генрыка Марконі. Найноўшы час У 1924—1925 гадох праводзіўся рамонт будынка касьцёла. Па Другой сусьветнай вайне савецкія ўлады зачынілі касьцёл. У 1990 годзе па рамонце касьцёл зноў пачаў дзеяць. Архітэктура Помнік архітэктуры нэаготыкі. Гэта 1-нэфавая крыжападобня ў пляне базыліка з больш нізкімі 5-граннай апсыдай і трансэптам. Тарцы высокіх 2-схільных дахаў над нэфам і крыламі трансэпта закрываюцца прыступкавымі шчытамі. Да бакавых сьценаў асноўнага аб’ёму далучаюцца дзьве прастакутныя ў пляне капліцы, да апсыды з паўночнага боку — невялікая закрысьція. Над паўднёва-заходнім кутом нэфу ўзвышаецца 3-ярусная вежа (васьмярык на двух чацьверыках), накрытая 8-гранным сьпічастым шатром. Куты асноўнага аб’ёму і трансэптаў умацоўваюцца контрфорсамі і завяршаюцца дэкаратыўнымі вежамі — пінаклямі. Бакавыя фасады з высокімі паўцыркульнымі вокнамі дэкаруюцца геамэтрычнымі вітражамі. У цэнтры галоўнага фасаду круглае акно-«ружа», вышэй за яго дэкаратыўны арнамэнт, пас і шчыт, аздоблены вузкімі роўнымі нішамі з 3-лопасьцевымі аркавымі завяршэньнямі і ляпным гербам у сярэдзіне. Галоўны ўваход вылучаецца стральчатым парталам. Унутраная прастора перакрываецца цыліндрычным скляпеньнем з распалубкамі на падпружных арках, крылы трансэпта — крыжовымі. Апсыда і капліцы раскрываюцца ў прастору нэфу аркавымі праёмамі. Над уваходам месьцяцца хоры. Сьцены асноўнага аб’ёму падзяляюцца пілястрамі і ў верхняй частцы аздабляюцца размалёўкай шматфігурнымі кампазыцыямі на біблійныя тэмы. Галерэя Гістарычная графіка Гістарычныя здымкі Сучасныя здымкі Крыніцы Літаратура Кулагін А. Каталіцкія храмы Беларусі: Энцыкл. даведнік / А. Кулагін; фатограф А. Дыбоўскі. — 2-е выд. — Менск: БелЭн, 2008. — 488 с.: іл. ISBN 978-985-11-0395-5. Вонкавыя спасылкі Касьцёл Сьвятых Апосталаў Пятра і Паўла ў Ражанцы, Radzima.org